**Қазақстан Республикасы** **Парламенті Мәжілісінің депутаты,**

**«Nur Otan» партиясы Фракциясының мүшесі А.Бердалиннің**

**Қазақстан Республикасының Премьер-Министрінің орынбасары**

**Р.В. Склярға депутаттық сауалы**

**Құрметті Роман Васильевич!**

«Nur Otan» партиясының 2025 жылға дейінгі «Өзгерістер жолы: Әр азаматқа лайықты өмір!» Сайлауалды бағдарламасын іске асыру жөніндегі Жол картасының 267-тармағында халықаралық талаптарға сәйкес ветеринариялық, фитосанитариялық және карантиндік қызметті жаңғырту қарастырылған.

Қазақстан Республикасы Ауыл шараушылығы министрлігінің Агроөнеркәсіптік кешендегі мемлекеттік инспекция комитетінде (бұдан әрі – МИК) бар маңызды проблемалардың бірі – білікті мамандардың тапшылығы, бар мамандарды ұстап қалу, сондай-ақ оларды жаңадан құрылған бос орындарға қабылдау. Үлкен жүктеме және төмен жалақы кадрлардың үлкен ауысымына әкеледі.

Бұдан басқа, уақтылы іс-шаралар өткізу үшін «Фитосанитария» РМК-ны бүріккіш техникамен және жабдықтармен толықтыру қажет, өйткені қолда бар техниканың тозуы 60% - ды құрайды. Дәл осындай техниканың болмауы Ақтөбе облысының аумағында биылғы жылы шалғындық жұлдызқұрт көбелектің көбеуіне себеп болды.

Бүгінгі күні өзекті мәселелердің бірі шегірткетектес зиянкестердің «үйірлі» және «саяқ» түрлеріне қарсы фитосанитариялық өңдеулер жүргізу болып табылады. Қазіргі уақытта бұл зиянкестерге қарсы химиялық өңдеу жергілікті бюджет есебінен де, республикалық бюджет есебінен де жүргізілуде.

Біздің пікірімізше, іс-шаралар мынадай мән-жайлар бойынша толығымен республикалық бюджеттен қаржыландырылуы тиіс:

Біріншіден, кейбір аудандық ауыл шаруашылығы бөлімдерінде шегірткелердің «үйірлі» немесе «саяқ» екенін анықтайтын мамандар жоқ, ал МИК-де өсімдіктерді қорғау жөніндегі инспекторлар облыстың барлық аудандарында бар.

Екіншіден, химиялық өңдеуді қандай қаражат есебінен жүргізетінін анықтайтын уақыт керек және техника келгенге дейін бірнеше күн өтіп, шегірткелер дақылдарға зиян келтіреді.

Үшіншіден, қолданылатын инсектицидтер «үйірлі» және «саяқ» түрлері үшін барлық жағдайда бірдей.

Сондықтан қорғаныс шараларын бір бағдарламаға, яғни «шегіртке зиянкестеріне» біріктіруді ұсынамын. Өйткені екі мемлекеттік органның мақсаты бір – егістікті қорғау.

Шұғыл шешуді талап ететін тағы бір мәселе Қазақстан аумағында қолдануға рұқсат етілген пестицидтер тізіміне көрсетілген инсектицидтер енгізілмеген, олар бойынша өңдеу жергілікті атқарушы органдардың қаражаты есебінен жүргізіледі. Заңнамаға сәйкес жеке және заңды тұлғалар мұндай жағдайларда ауыл шаруашылығы дақылдарын өңдеуді бұл үшін субсидия алмай өз есебінен жүзеге асырады.

Баяндалғанды негізге ала отырып, Министрліктің 2020 жылғы 19 наурыздағы №100 бұйрығына республикалық және жергілікті бюджет есебінен өңделетін зиянды организмдердің тізбесін толықтыру және қолданылатын пестицидтер құнының 50% - ын субсидиялау бөлігінде өзгерістер енгізу туралы мәселені қарау керек. Бұл ретте ел аумағында қолдануға рұқсат етілген тиісті тізімге енгізілмеген тиімді қорғау құралдары қысқа мерзімде пестицидтерді уақытша мемлекеттік тіркеуден өтуге тиіс.

Бұдан басқа, отандық өнімнің сыртқы нарықтарға қолжетімділігін қамтамасыз ету және ел аумағын карантиндік объектілердің қорғау үшін ПЦР, Иммуноферментті талдау және басқалар сияқты зертханалық сараптамалар жүргізу талап етіледі. Қазіргі уақытта ауыл шаруашылығы тауарын өндірушілер іріктелген үлгілерді Алматы қаласында орналасқан республикалық аймақтық карантиндік зертханаға жіберуге тиіс.

Осындай зерттеулердің мерзімдерін қысқарту және өңірлердің бизнес-құрылымдарына мемлекеттік қызметтер көрсетуді оңайлату мақсатында әрбір өңірде ПЦР зерттеулер жүргізу үшін оларды қазіргі заманғы жабдықтармен қамтамасыз ете отырып, карантинді зертханалар құру туралы мәселені қарауды ұсынамыз.

Жоғарыда баяндалған мәселелерге байланысты депутаттық сауалға Қазақстан Республикасының заңнамасына сәйкес жазбаша түрде жауап беруді сұраймыз.

**Құрметпен,** **Қазақстан Республикасы**

**Парламенті Мәжілісінің депутаты,**

**«Nur Otan» партиясы**

**Фракциясының мүшесі А.Бердалин**

 **А.Үйсімбаев**